b'\n_START_ARTICLE_\nImotsko polje\n_START_PARAGRAPH_\nImotsko polje, veliko kra\xc5\xa1ko polje v Dalmaciji in Hercegovini._NEWLINE_Imotsko polje (tudi Imotsko-bekijsko polje) je kra\xc5\xa1ko polje v srednji Dalmaciji, ki se na jugovzhodu nadaljuje v pokrajino Bekijo v Hercegovini. Le\xc5\xbei na 248 do 268 m nadmorske vi\xc5\xa1ine v bli\xc5\xbeini kraja Imotski, po katerem je tudi dobilo svoje ime. Razprostira se v smeri severozahod-jugovzhod. Dolgo je 33, 3 km in \xc5\xa1iroko od 1-6 km, njegova povr\xc5\xa1ina meri 95 km\xc2\xb2, od tega 45 km\xc2\xb2 na Hrva\xc5\xa1kem in 50 km\xc2\xb2 v Hercegovini. Razdeljeno je na Gornje polje (22,8 km\xc2\xb2) in Donje polje (72,2 km\xc2\xb2). Donje polje v nedolo\xc4\x8denih \xc4\x8dasovnih presledkih poplavlja reka Vrlika. Po njem poleg Vrlike te\xc4\x8deta \xc5\xa1e re\xc4\x8dici Ri\xc4\x8dina in Grudski potok. Polje je rodovitno in dobro obdelano.  Od poljedelskih kultur prideljujejo  vinsko trto, tobak, koruzo, glavnato zelje. Uspeva tudi sadjarstvo. Po letu 1947 so pri\xc4\x8deli gojiti tudi bomba\xc5\xbe.  Na Imotskem polju je tudi ve\xc4\x8d manj\xc5\xa1ih jezer. Pomembnej\xc5\xa1i jezeri na tem polju sta Modro jezero in Rde\xc4\x8de jezero (Crveno jezero), ki dose\xc5\xbee globino okoli 300 m.'